text:
към конфискация, изразяваща се в изискване за плащане на парична сума, съответстваща на стойността на облагите, ако имуществото, срещу което може да бъде изпълнена конфискацията, е разположено в замолената държава. В такива случаи, когато изпълнява конфискация съгласно параграф 1 и ако плащането не е получено, замолената държава реализира вземането по отношение на което и да било имущество, налично за целта.
 4. Ако искането за конфискация е свързано с конкретно имущество, молещата държава и замолената държава могат да се договорят, че замолената държава може да изпълни конфискацията, като изиска плащането на парична сума, съответстваща на стойността на имуществото.
 5. Съответната държава сътрудничи във възможно най-голяма степен съгласно националното си право с държавата, която иска изпълнението на мерки, равностойни на конфискация на имущество, когато искането не е било отправено в рамките на наказателно производство, доколкото такива мерки са разпоредени от съдебен орган в молещата държава във връзка с престъпление, при условие че е установено, че имуществото представлява облаги или:
 а)
 друго имущество, в което облагите са били преобразувани или превърнати;
 б)
 имущество, придобито от законни източници, ако облагите са били смесени, изцяло или частично, с такова имущество, до стойността, на която се оценяват смесените облаги; или
 в)
 доход или друга полза, произтичащи от облаги, от имущество, в което облагите от престъпление са били преобразувани или превърнати, или от имущество, с което облагите от престъпление са били смесени, до стойността, на която се оценяват смесените облаги, по същия начин и в същата степен като облаги.
 6. Мерките, посочени в параграф 5, включват мерки, позволяващи изземването, задържането на имущество и активи, както и лишаването от тях чрез предявяване на искове пред граждански съдилища.
 7. Замолената държава решава относно изпълнението на решението за конфискация без забавяне и, без да се засяга параграф 8 от настоящия член, не по-късно от 45 дни след получаването на искането. Замолената държава изпраща потвърждение на молещата държава чрез средство, позволяващо възпроизвеждане на писмен текст, и без забавяне. Освен ако не са налице основания за отлагане по член 672, замолената държава предприема конкретни мерки, необходими за изпълнение на решението за конфискация без забавяне и най-малко със същата бързина и степен на приоритет, както при сходен национален случай.
 8. Когато замолената държава не е в състояние да изпълни искането в срока по параграф 7, тя незабавно уведомява молещата държава и се консултира с нея относно целесъобразните следващи стъпки.
 9. Изтичането на срока по параграф 7 не освобождава замолената държава от задълженията съгласно настоящия член.
 Член 666
 Изпълнение на конфискацията
 1. Процедурите за получаването на решение за конфискация и за неговото изпълнение съгласно член 665 се уреждат от националното право на замолената държава.
 2. Замолената държава е обвързана с фактическите констатации, доколкото те са посочени в присъдата или съдебното решение, издадени от съд на молещата държава, или доколкото тази присъда или съдебно решение се основават негласно на тях.
 3. Ако конфискацията се изразява в изискване на плащане на парична сума, компетентният орган на замолената държава преобразува размера на сумата в паричната единица на тази държава по обменния курс, приложим към момента на вземане


text:
на решението за изпълнение на конфискацията.
 Член 667
 Конфискувано имущество
 1. При спазване на параграфи 2 и 3 от настоящия член замолената държава се разпорежда с имущество, конфискувано съгласно членове 665 и 666, в съответствие с националното си право и административни процедури.
 2. Когато действа по молба на друга държава съгласно член 665, замолената държава, доколкото се разрешава от нейното национално право и ако това е поискано, дава приоритет на връщането на конфискувано имущество на молещата държава, за да може тя да обезщети жертвите на престъплението, или връща такова имущество на законните му собственици.
 3. Когато действа по молба на друга държава съгласно член 665 и след като е взела под внимание правото на жертва на връщане на имущество или на обезщетение за имущество съгласно параграф 2 от настоящия член, замолената държава се разпорежда с паричната сума, получена в резултат на изпълнението на решение за конфискация, както следва:
 а)
 ако сумата е равна на или по-малка от 10 000 EUR, тя остава за замолената държава; или
 б)
 ако сумата е по-голяма от 10 000 EUR, замолената държава прехвърля 50% от събраната сума на молещата държава.
 4. Без да се засяга параграф 3, молещата държава и замолената държава могат, разглеждайки всеки случай поотделно, да отделят специално внимание на сключването на други такива споразумения или договорености относно разпореждането със собственост, както смятат за целесъобразно.
 Член 668
 Право на изпълнение и максимален размер на конфискацията
 1. Искане за конфискация, подадено по член 665, не засяга правото на молещата държава самостоятелно да изпълни решението за конфискация.
 2. Нищо в настоящия дял не трябва да се тълкува като разрешение общата стойност на конфискацията да надхвърля размера на паричната сума, посочен в решението за конфискация. Ако държава установи, че това би могло да се случи, засегнатите държави започват консултации помежду си, за да се избегне такъв ефект.
 Член 669
 Заместващо наказание лишаване от свобода
 Замолената държава не налага заместващо наказание лишаване от свобода или друга мярка, ограничаваща свободата на лице, вследствие на искане по член 665 без съгласието на молещата държава.
 Член 670
 Основания за отказ
 1. Сътрудничество по настоящия дял може да бъде отказано, ако:
 а)
 замолената държава смята, че изпълнението на молбата ще противоречи на принципа ne bis in idem; или
 б)
 престъплението, с което е свързано искането, не представлява престъпление съгласно националното право на замолената държава, ако е извършено в нейната юрисдикция; това основание за отказ обаче се прилага към сътрудничество съгласно членове 658—662 само доколкото исканата помощ е свързана с принудителни действия.
 2. Обединеното кралство и Съюзът, действащ от името на всяка от своите държави членки, могат да уведомят поотделно Специализирания комитет по правоприлагане и съдебно сътрудничество, че на основата на реципрочност условието за двойна наказуемост, упоменато в параграф 1, буква б) от настоящия член, няма да се прилага, при условие че престъплението, във връзка с което е отправена молбата, е:
 а)
 едно от престъпленията, изброени в член 599, параграф 5, както са определени в законодателството на молещата държава, и
 б)
 наказуемо в молещата държава с присъда за лишаване от свобода или

type: contracts

jurisdiction: EU


text:
с мярка, изискваща задържане за максимален срок от най-малко 3 години.
 3. Сътрудничество по членове 658—662, доколкото исканата помощ е свързана с принудителни действия, и по членове 663 и 664 също може да бъде отказано, ако исканите мерки не биха могли да бъдат предприети съгласно националното право на замолената държава за целите на разследване или производство в сходен национален случай.
 4. Когато това е изискване съгласно националното право на замолената държава, сътрудничеството по членове 658—662, доколкото исканата помощ е свързана с принудителни действия, и по членове 663 и 664 може да бъде отказано и ако исканите мерки или други мерки със сходно действие няма да бъдат разрешени съгласно националното право на молещата държава или, що се отнася до компетентните органи на молещата държава, ако молбата не е разрешена от съдебен орган, действащ във връзка с наказателно престъпление.
 5. Сътрудничество по членове 665—669 може също да бъде отказано, ако:
 а)
 националното право на замолената държава не предвижда конфискация за вида престъпление, с който е свързана молбата;
 б)
 без да се засяга задължението съгласно член 665, параграф 3, то би противоречало на принципите на националното право на замолената държава относно ограниченията на конфискацията по отношение на връзката между престъпление и:
 i)
 икономическа изгода, която би могла да се определи като облаги от него; или
 ii)
 имущество, което би могло да се определи като средства на престъплението;
 в)
 съгласно националното право на замолената държава конфискация вече не може да бъде наложена или изпълнена заради давностните срокове;
 г)
 без да се засяга член 665, параграфи 5 и 6, молбата не е свързана с предишна присъда или решение от съдебен характер, или с изложение в такова решение, че е извършено престъпление или няколко престъпления, на основание на което е издадено решението за конфискация или се иска издаването на такова решение;
 д)
 конфискацията не подлежи на принудително изпълнение в молещата държава или все още подлежи на обичайните средства за обжалване; или
 е)
 молбата е свързана с решение за конфискация вследствие на решение, постановено в отсъствието на лицето, срещу което е постановено решението за конфискация, и според замолената държава производството на молещата държава, довело до това решение, не удовлетворява минималните стандарти за защита, на които има право всяко лице, срещу което е повдигнато обвинение за извършено престъпление.
 6. За целите на параграф 5, буква е) едно решение не се счита за постановено в отсъствието на лицето, ако:
 а)
 е било потвърдено или поставено след противопоставяне от страна на засегнатото лице; или
 б)
 е било произнесено при обжалване, при положение че обжалването е било подадено от засегнатото лице.
 7. Когато за целите на параграф 5, буква е) замолената държава преценява дали са били удовлетворени минималните стандарти за защита, тя взема под внимание факта, че засегнатото лице умишлено се е опитало да се укрие от правосъдието, или факта, че лицето е имало възможност да предяви правно средство за защита срещу решението, постановено в негово отсъствие, но е избрало да не направи това. Същото се прилага, когато засегнатото лице, след като надлежно е получило призовка да се яви в съда,


text:
е избрало да не направи това и да не поиска отлагане.
 8. Държавите не се позовават на банковата тайна като основание за отказ на сътрудничество по настоящия дял. Когато това е изискване съгласно националното право, замолената държава може да поиска разрешение за молба за сътрудничество, свързано с разкриване на банкова тайна, от съдебен орган, действащ във връзка с престъпления.
 9. Замолената държава не се позовава на факта, че:
 а)
 лицето, за което се отнася разследването или решението за конфискация от органите на молещата държава, е юридическо лице, като пречка пред оказването на сътрудничество съгласно настоящия дял;
 б)
 физическото лице, срещу което е издадено решение за конфискация на облаги, е починало или юридическото лице, срещу което е издадено решение за конфискация на облаги, впоследствие е било прекратено, като пречка пред оказването на помощ в съответствие с член 665, параграф 1, буква а); или
 в)
 лицето, за което се отнася разследването или решението за конфискация от органите на молещата държава, е посочено в молбата едновременно като извършител на основното престъпление и на престъплението за изпиране на пари, като пречка пред оказването на сътрудничество съгласно настоящия дял.
 Член 671
 Консултации и информиране
 Когато има съществени основания да се счита, че изпълнението на решение за обезпечаване или конфискация ще създаде реален риск за защитата на основните права, замолената държава, преди да реши дали да изпълни решението за обезпечаване или конфискация, се консултира с молещата държава и може да поиска предоставянето на необходима информация.
 Член 672
 Отлагане
 Замолената държава може да отложи предприемането на действие относно молба, ако това действие ще засегне разследвания или производство на нейните органи.
 Член 673
 Частично или условно удовлетворяване на молба
 Преди да откаже или отложи сътрудничество по настоящия дял, замолената държава, когато е целесъобразно и след консултации с молещата държава, разглежда дали молбата може да бъде частично или условно удовлетворена при условията, които счита за необходими.
 Член 674
 Връчване на документи
 1. Държавите си оказват възможно най-голямата степен на взаимопомощ във връзка с връчването на съдебни документи на лица, засегнати от временни мерки и конфискация.
 2. Нищо в настоящия член няма за цел да попречи на:
 а)
 възможността за изпращане по пощата на съдебни документи директно на лица, намиращи се в чужбина; и
 б)
 възможността съдебни изпълнители, длъжностни лица или други компетентни органи от държавата на произход да връчват директно съдебни документи чрез консулските служби на тази държава или чрез съдебните органи, включително съдебни изпълнители и длъжностни лица, или други компетентни органи на държавата, за която са предназначени съдебните документи.
 3. При връчването на съдебни документи на лица, които се намират в чужбина и са засегнати от решения за временни мерки или за конфискация, издадени в изпращащата държава, тази държава посочва средствата за правна защита, с които разполагат тези лица съгласно нейното национално право.
 Член 675
 Признаване на чуждестранни решения
 1. При разглеждането на молба за сътрудничество съгласно членове 663—669 замолената държава признава всяко решение, издадено от съдебен орган в молещата държава относно права, предявени от трети страни.
 2. Признаването може да бъде отказано, ако:
 а)
 третите страни не


text:
разполагат с адекватна възможност да отстояват правата си;
 б)
 решението е несъвместимо с решение, което вече е постановено в замолената държава по същия случай;
 в)
 то е несъвместимо с обществения ред на замолената държава; или
 г)
 решението е постановено в разрез с разпоредбите относно изключителната компетентност, предвидени в националното право на замолената държава.
 Член 676
 Органи
 1. Всяка държава определя централен орган, който отговаря за изпращането и отговарянето на молби съгласно настоящия дял, за изпълнението на тези молби или за предаването им на компетентните органи с цел изпълнението им.
 2. Съюзът може да посочи орган на Съюза, който, в допълнение към компетентните органи на държавите членки, подава и, ако е целесъобразно, изпълнява молби по настоящия дял. За целите на настоящия дял всяка такава молба се счита за молба от държава членка. Съюзът може също да определи този орган на Съюза за централен орган, който отговаря за изпращането и отговарянето на молби, подадени по настоящия дял от този орган или към него.
 Член 677
 Пряка връзка
 1. Централните органи комуникират пряко помежду си.
 2. В спешни случаи молби или съобщения по настоящия дял могат да бъдат изпратени директно от съдебните органи на молещата държава към съдебните органи на замолената държава. В тези случаи чрез централния орган на молещата държава се изпраща едновременно копие до централния орган на замолената държава.
 3. Когато е отправена молба съгласно параграф 2 и органът не е компетентен за нейното разглеждане, той предава молбата на компетентния национален орган и директно уведомява молещата държава, че е направил това.
 4. Молби или съобщения съгласно членове 658—662, които не са свързани с принудителни действия, могат да бъдат директно предадени от компетентните органи на молещата държава на компетентните органи на замолената държава.
 5. Проекти на молби или на съобщения по настоящия дял могат да бъдат изпратени директно от съдебните органи на молещата държава на съдебните органи на замолената държава преди официална молба, за да се гарантира, че официалната молба може да бъде ефикасно разгледана при нейното получаване и че съдържа достатъчно информация и придружаващи документи, за да изпълни изискванията съгласно правото на замолената държава.
 Член 678
 Формуляр и езици на молбата
 1. Всички молби по настоящия дял се отправят в писмен вид. Те могат да бъдат предадени по електронен път или чрез всякакво друго далекосъобщително средство, при условие че молещата държава е подготвена, при поискване, да представи писмен запис на такова съобщение и на оригинала по всяко време.
 2. Молбите по параграф 1 се отправят на един от официалните езици на замолената държава или на друг език, за който замолената държава е уведомила или е било уведомено от нейно име, в съответствие с параграф 3.
 3. Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество за езика или езиците, които ще се използват за отправяне на молби по настоящия дял, в допълнение към официалния език или езици на тази държава.
 4. Молбите по член 663 за временни мерки се отправят чрез използване на предвидения за целта


text:
формуляр в приложение 46.
 5. Молбите по член 665 за конфискация се отправят чрез използване на предвидения за целта формуляр в приложение 46.
 6. Специализираният комитет по правоприлагане и съдебно сътрудничество може да измени формулярите, посочени в параграфи 4 и 5, според необходимото.
 7. Обединеното кралство и Съюзът, действащ от името на всяка от своите държави членки, могат поотделно да уведомят Специализирания комитет по правоприлагане и съдебно сътрудничество, че изискват писмен превод на някои придружаващи документи на един от официалните езици на замолената държава или на всеки друг език, посочен в съответствие с параграф 3 от настоящия член. В случай на молби съгласно член 663, параграф 4 такъв превод на придружаващи документи може да бъде предоставен на замолената държава в срок от 48 часа след предаването на молба, без да се засяга срокът, предвиден в член 663, параграф 4.
 Член 679
 Легализиране
 Документите, предадени в прилагане на настоящия дял, се освобождават от всички формалности, свързани с легализацията им.
 Член 680
 Съдържание на молбата
 1. Във всяка молба за сътрудничество по настоящия дял се посочват:
 а)
 органа, отправящ молбата, и органа, водещ разследванията или производството;
 б)
 предмета и основанието за отправяне на молбата;
 в)
 въпросите, включително съответните факти (като дата, място и обстоятелства на престъплението), за което се отнасят разследванията или производството, с изключение на случаите, свързани с молба за уведомяване;
 г)
 доколкото сътрудничеството е свързано с принудителни действия:
 i)
 текста на законовите разпоредби или, когато това не е възможно, посочване на съответното приложимо право; и
 ii)
 посочване, че исканата мярка или всякакви други мерки със сходен ефект биха могли да бъдат взети на територията на молещата държава съгласно нейното национално право;
 д)
 когато е необходимо и доколкото е възможно:
 i)
 подробни данни за засегнатото лице или лица, включително име, дата и място на раждане, гражданство и местоположение, и в случай на юридическо лице, неговото седалище; и
 ii)
 имуществото, във връзка с което се търси сътрудничество, неговото местоположение, връзката му със засегнатото лице или лица, връзка с престъплението, както и всяка налична информация за други лица и участие в имуществото; и
 е)
 всяка специфична процедура, която молещата държава иска да бъде следвана.
 2. Молбата за временни мерки по член 663 във връзка с изземване на имущество, за което може да бъде изпълнено решение за конфискация, изразяваща се в изискване за плащане на парична сума, посочва също максималния размер на сумата, чието събиране се иска чрез това имущество.
 3. В допълнение към информацията, посочена в параграф 1 от настоящия член, всяка молба по член 665 съдържа:
 а)
 в случая по член 665, параграф 1, буква а):
 i)
 заверено копие от решението за конфискация, постановено от съда на молещата държава, и изложение на основанията, на които е било постановено решението, ако те не са посочени в самото решение;
 ii)
 удостоверение от компетентния орган на молещата държава, че решението за конфискация подлежи на изпълнение и не подлежи на обичайните средства за обжалване;
 iii)
 информация относно степента, до която се изисква изпълнението на решението; и
 iv)
 информация относно необходимостта от вземане на временни мерки;
 б)


text:
в случая по член 665, параграф 1, буква б), изложение на фактите, които според молещата държава са достатъчни, за да може замолената държава да разпореди изпълнение на решението съгласно националното си право;
 в)
 когато трети страни са имали възможност да предявят права, документите, показващи, че това е било направено.
 Член 681
 Пропуски в молбите
 1. Ако молбата не e в съответствие с разпоредбите на настоящия дял или предоставената информация не е достатъчна, за да може замолената държава да обработи молбата, тази държава може да поиска от молещата държава да промени молбата или да добави допълнителна информация в нея.
 2. Замолената държава може да определи срок за получаването на тези промени или информация.
 3. В очакване да получи исканите промени или информация във връзка с молба по член 665, замолената държава може да предприеме всяка от мерките, посочени в членове 658—664.
 Член 682
 Множество молби
 1. Когато замолената държава получи повече от една молба по член 663 или член 665 за едно и също лице или имущество, наличието на множество молби не възпрепятства въпросната държава да обработи молбите, свързани с предприемане на временни мерки.
 2. В случай на множество молби по член 665 замолената държава разглежда възможността за консултации с молещите държави.
 Член 683
 Задължение за обосноваване
 Замолената държава обосновава всяко решение за отказ или отлагане на сътрудничеството по настоящия дял или за определяне на условия за такова сътрудничество.
 Член 684
 Информация
 1. Замолената държава незабавно уведомява молещата държава за:
 а)
 действието, предприето въз основа на молба по настоящия дял;
 б)
 окончателния резултат от действието, извършено въз основа на молба по настоящия дял;
 в)
 решение за отказ или отлагане на сътрудничеството по настоящия дял или за определяне на условия във връзка с него, изцяло или частично;
 г)
 всякакви обстоятелства, заради които е невъзможно исканото действие да бъде извършено или които могат да го забавят значително; и
 д)
 в случая на временни мерки, предприети съгласно молба по членове 658—663, тези разпоредби от националното право, които автоматично биха довели до премахване на временната мярка.
 2. Молещата държава незабавно уведомява замолената държава за:
 а)
 всяко преразглеждане, решение или друг факт, които са основания решението за конфискация вече да не подлежи на изпълнение, изцяло или частично; и
 б)
 всяко развитие, фактическо или правно, заради което всяко действие по настоящия дял вече не е обосновано.
 3. Когато държава, въз основа на същото решение за конфискация, иска конфискация в повече от една държава, тя уведомява за молбата всички държави, засегнати от изпълнението на решението.
 Член 685
 Ограничаване на използването
 1. Замолената държава може да изпълни молбата, при условието че получената информация или доказателства няма да бъдат използвани от или предадени на органите на молещата държава за разследвания или производства, различни от посочените в молбата, без нейното предварително съгласие.
 2. Без предварителното съгласие на замолената държава информация или доказателства, които тя е предоставила съгласно настоящия дял, не се използват или предават от органите на молещата държава за разследвания или производства, различни от посочените в молбата.
 3. Лични данни, съобщени по настоящия дял, могат да бъдат използвани от държавата,


text:
на която са били предадени:
 а)
 за целите на производството, към което се прилага настоящият дял;
 б)
 за други съдебни и административни производства, пряко свързани с производството, посочено в буква а);
 в)
 за предотвратяване на непосредствена и сериозна заплаха за обществената сигурност; или
 г)
 за всяка друга цел само с предварителното съгласие на съобщаващата държава, освен ако засегнатата държава не получи съгласието на субекта на данните.
 4. Настоящият член се прилага към лични данни, които не са били съобщени, а са били получени по друг начин съгласно настоящия дял.
 5. Настоящият член не се прилага към лични данни, получени от Обединеното кралство или държава членка съгласно настоящия дял и с произход от тази държава.
 Член 686
 Поверителност
 1. Молещата държава може да поиска от замолената държава да запази поверителни фактите и съдържанието на молбата, с изключение на необходимото за изпълнение на молбата. Ако замолената държава не може да спази изискването за поверителност, тя незабавно информира молещата страна.
 2. Ако това не противоречи на основни принципи на нейното национално право и така се изисква, молещата държава запазва поверителни доказателствата и информацията, предоставени от замолената държава, с изключение на необходимото за разследванията или производствата, описани в молбата.
 3. При спазване на разпоредбите на националното право държава, на която е била предадена информация без поискване по член 662, спазва всички изискванията за поверителност, както иска държавата, предоставила информацията. Ако получаващата държава не може да спази такова изискване, тя незабавно информира предаващата държава.
 Член 687
 Разноски
 Обичайните разноски за изпълнението на молба се поемат от замолената държава. Когато за изпълнението на молба са необходими значителни разноски или разноски от извънреден характер, молещата и замолената държава извършват консултации, за да се договарят за условията, при които ще се изпълни молбата и как ще се поемат разноските.
 Член 688
 Обезщетение за вреди
 1. Когато лице е завело съдебно дело за отговорност за вреди вследствие на действие или бездействие във връзка със сътрудничество по настоящия дял, засегнатите държави обмислят консултации помежду си, когато това е целесъобразно, за да определят как да бъде разпределена дължимата сума за вреди.
 2. Държава, която е предмет на съдебно спор за вреди, полага всички усилия да информира другата държава за този спор, в случай че тази държава може да има интерес към делото.
 Член 689
 Средства за правна защита
 1. Всяка държава гарантира, че лицата, засегнати от мерки по членове 663—666, разполагат с ефективни средства за правна защита, за да защитят правата си.
 2. Мотивите по същество за исканите мерки по членове 663—666 не се оспорват пред съд на замолената държава.
 ДЯЛ XII
 ДРУГИ РАЗПОРЕДБИ
 Член 690
 Уведомления
 1. До датата на влизане в сила на настоящото споразумение Съюзът и Обединеното кралство извършват всяко от уведомленията, предвидени в член 602, параграф 2, член 603, параграф 2 и член 611, параграф 4, и доколкото е възможно, посочват дали не е необходимо да се извърши такова уведомление.
 Доколкото такова уведомление или указание не е било направено във връзка с дадена държава към момента, посочен в първа алинея, уведомленията във връзка с тази държава могат


text:
да се направят във възможно най-кратък срок и най-късно два месеца след влизането в сила на настоящото споразумение.
 По време на този преходен период всяка държава, във връзка с която не е било направено уведомление по член 602, параграф 2, член 603, параграф 2 или член 611, параграф 4, и която не е получила указание, че не трябва да се извършва такова уведомление, може да се възползва от възможностите, предвидени в посочения член, както ако такова уведомление е било направено по отношение на тази държава. В случая по член 603, параграф 2 държавата може да се възползва от възможностите, предвидени в посочения член, само доколкото това е съвместимо с критериите за уведомяване.
 2. Уведомленията, посочени в член 599, параграф 4, член 605, параграф 1, член 606, параграф 2, член 625, параграф 1, член 626, параграф 1, член 659, параграф 4, член 660, параграф 5, член 661, параграф 5, член 670, параграф 2 и член 678, параграфи 3 и 7, могат да бъдат направени по всяко време.
 3. Уведомленията, посочени в член 605, параграф 1, член 606, параграф 2 и член 678, параграфи 3 и 7, могат да бъдат изменени по всяко време.
 4. Уведомленията, посочени в член 602, параграф 2, член 603, параграф 2, член 605, параграф 1, член 611, параграф 4, член 659, параграф 4, член 660, параграф 5 и член 661, параграф 5, могат да бъдат оттеглени по всяко време.
 5. Съюзът публикува информация относно уведомленията на Обединеното кралство, посочени в член 605, параграф 1, в Официален вестник на Европейския съюз.
 6. До датата на влизане в сила на настоящото споразумение Обединеното кралство уведомява Съюза за следните органи:
 а)
 органа, отговарящ за получаването и обработването на PNR данни по дял III;
 б)
 органа, считан за компетентния правоприлагащ орган за целите на дял V и кратко описание на правомощията му;
 в)
 националното звено за контакт, посочено по член 568, параграф 1;
 г)
 органа, считан за компетентен орган за целите на дял VI, и кратко описание на неговите правомощия;
 д)
 звеното за контакт, посочено по член 584, параграф 1;
 е)
 националния кореспондент по въпросите на тероризма на Обединеното кралство, посочен по член 584, параграф 2;
 ж)
 органа, компетентен по силата на националното право на Обединеното кралство да изпълни заповед за арест, както е посочено в член 598, буква в), и органа, компетентен по силата на националното право на Обединеното кралство да издаде заповед за арест, както е посочено в член 598, буква г);
 з)
 органа, посочен от Обединеното кралство по член 623, параграф 3;
 и)
 централния орган, посочен от Обединеното кралство по член 645;
 й)
 централния орган, посочен от Обединеното кралство по член 676, параграф 1.
 Съюзът публикува информация относно органите, посочени в първата алинея, в Официален вестник на Европейския съюз.
 7. До датата на влизане в сила на настоящото споразумение Съюзът, от свое име или от името на своите държави членки в зависимост от случая, уведомява Обединеното кралство за следните органи:
 а)
 звената за данни за пътниците, създадени или посочени от всяка държава членка за целите на получаването и


text:
обработването на PNR данни по дял III;
 б)
 органа, компетентен по силата на националното право на всяка държава членка да изпълни заповед за арест, както е посочено в член 598, буква в), и органа, компетентен по силата на националното право на всяка държава членка да издаде заповед за арест, както е посочено в член 598, буква г);
 в)
 органа, посочен от всяка държава членка по член 623, параграф 3;
 г)
 органа на Съюза, посочен в член 634;
 д)
 централния орган, посочен от всяка държава членка по член 645;
 е)
 централния орган, посочен от всяка държава членка по член 676, параграф 1;
 ж)
 всеки орган на Съюза, посочен съгласно първото изречение на член 676, параграф 2, и дали е посочен и като централен орган съгласно последното изречение на същия параграф.
 8. Уведомленията, направени по параграф 6 или параграф 7, могат да бъдат изменени по всяко време. Тези промени се съобщават на Специализирания комитет по правоприлагане и съдебно сътрудничество.
 9. Обединеното кралство и Съюзът могат да направят уведомление за повече от един орган във връзка с параграф 6, букви а), б), г), д), ж), з), и) и й) и във връзка с параграф 7 съответно, а могат и да ограничат тези уведомления само до специални цели.
 10. Когато Съюзът прави уведомленията, посочени в настоящия член, той посочва своите държави членки, към които се прилага уведомлението, или дали прави уведомлението от свое име.
 Член 691
 Преглед и оценка
 1. Настоящата част се преразглежда в съответствие с член 776 или при искане на една от страните, когато искането е съвместно договорено.
 2. Страните решават предварително как да бъде извършен прегледът и се информират взаимно за състава на своите екипи за преглед. Екипите за преглед се състоят от лица, които притежават необходимия експертен опит по отношение на разглежданите въпроси. При спазване на приложимите закони от всички участници в прегледа се изисква да зачитат поверителността на дискусиите и да са преминали съответните проучвания за надеждност. За целите на тези прегледи Обединеното кралство и Съюзът сключват договорености за подходящ достъп до съответната документация, системи и персонал.
 3. Без да се засяга параграф 2, прегледът се отнася по-специално до практическото изпълнение, тълкуването и развиването на настоящата част.
 Член 692
 Прекратяване
 1. Без да се засяга член 779, всяка страна може да прекрати прилагането на настоящата част във всеки един момент чрез писмено уведомление по дипломатически път. В този случай настоящата част престава да бъде в сила на първия ден от деветия месец след датата на уведомлението.
 2. Въпреки това ако настоящата част бъде прекратена заради Обединеното кралство или държава членка, които са денонсирали Европейската конвенция за правата на човека или протоколи 1, 6 или 13 към нея, настоящата част престава да бъде в сила от датата, на която денонсирането породи действие, или ако уведомлението за прекратяването е направено след тази дата, на петнадесетия ден след такова уведомление.
 3. Ако някоя от страните извести за прекратяване съгласно настоящия член, Специализираният комитет по правоприлагане и съдебно сътрудничество се събира на заседание, за да вземе решение относно необходимите мерки, за да


text:
се гарантира, че всяко сътрудничество, започнато съгласно настоящата част, се приключва по целесъобразен начин. Във всеки случай, що се отнася до всички лични данни, получени чрез сътрудничество по настоящата част преди тя да престане да бъде в сила, страните гарантират, че след влизането в сила на прекратяването нивото на защита при предаването на личните данни се запазва.
 Член 693
 Спиране на действието
 1. В случай на сериозни и системни недостатъци в една от страните във връзка със защитата на основните права или принципа на върховенство на закона, другата страна може да спре действието на настоящата част или на дялове от нея чрез писмено уведомление по дипломатически път. В това уведомление се уточняват сериозните и системни недостатъци, на които се основава спирането на действието.
 2. В случай на сериозни и системни недостатъци в една от страните във връзка със защитата на личните данни, включително когато тези недостатъци са довели до прекратяване на прилагането на съответно решение относно адекватното ниво на защита, другата страна може да спре действието на настоящата част или на дялове от нея чрез писмено уведомление по дипломатически път. В това уведомление се уточняват сериозните и системни недостатъци, на които се основава спирането на действието.
 3. За целите на параграф 2 „съответно решение относно адекватното ниво на защита“ означава:
 а)
 по отношение на Обединеното кралство, решение, прието от Европейската комисия в съответствие с член 36 от Директива (ЕС) 2016/680 на Европейския парламент и на Съвета (82) или сходно последващо законодателство, удостоверяващо адекватното ниво на защита;
 б)
 по отношение на Съюза, решение, прието от Обединеното кралство и удостоверяващо адекватното ниво на защита за целите на предаването, попадащо в обхвата на част 3 от Закона за защита на данните от 2018 г. (83) или сходно последващо законодателство.
 4. Във връзка със спирането на действието на дял III или дял X препратките към „съответно решение относно адекватното ниво на защита“ включват също:
 а)
 по отношение на Обединеното кралство, решение, прието от Европейската комисия в съответствие с член 45 от Регламент (ЕС) 2016/679 на Европейския парламент и на Съвета (Общ регламент относно защитата на данните) (84) или сходно последващо законодателство, удостоверяващо адекватното ниво на защита;
 б)
 по отношение на Съюза, решение, прието от Обединеното кралство и удостоверяващо адекватното ниво на защита за целите на предаването, попадащо в обхвата на част 2 от Закона за защита на данните от 2018 г. или сходно последващо законодателство.
 5. Засегнатите от спирането дялове временно престават да се прилагат на първия ден от третия месец след датата на уведомлението, посочено в параграф 1 или 2, освен ако не по-късно от две седмици преди изтичането на този период, който може да бъде удължен според случая в съответствие с параграф 7, буква г), страната, която е уведомила за спирането, дава писмено уведомление на другата страна по дипломатически път за оттегляне на първото уведомление или за намаляване на обхвата на спирането. Във втория случай временно престават да се прилагат само дяловете, посочени във второто уведомление.
 6. Ако една от страните уведоми за спирането на действието на един или няколко дяла от


text:
настоящата част съгласно параграф 1 или 2, другата страна може да спре действието на всички останали дялове чрез писмено уведомление по дипломатически път, като направи тримесечно известие.
 7. При уведомяване относно спиране на действието съгласно параграф 1 или 2, Съветът за партньорство незабавно се сезира по въпроса. Съветът за партньорство проучва възможни начини, които да позволят на страната, уведомила за спирането на действието, да отложи влизането му в сила, да намали обхвата му или да го оттегли. За тази цел, по препоръка на Специализирания комитет по правоприлагане и съдебно сътрудничество, Съветът за партньорство може:
 а)
 да постигне съгласие относно съвместно тълкуване на разпоредби от настоящата част;
 б)
 да препоръча подходящо действие на страните;
 в)
 да приеме целесъобразни адаптации на настоящата част, необходими, за да се отстранят основанията за спирането на действието, с максимален срок на валидност 12 месеца; и
 г)
 да удължи посочения в параграф 5 период с до три месеца.
 8. Ако някоя от страните извести за спирането на действието съгласно настоящия член, Специализираният комитет по правоприлагане и съдебно сътрудничество се събира на заседание, за да вземе решение относно необходимите мерки, за да се гарантира, че всяко сътрудничество, започнато съгласно настоящата част, се приключва по целесъобразен начин. Във всеки случай, що се отнася до всички лични данни, получени чрез сътрудничество по силата на настоящата част, преди засегнатите от спирането дялове временно да престанат да се прилагат, страните гарантират, че след влизането в сила на спирането нивото на защита при предаването на личните данни се запазва.
 9. Действието на засегнатите от спирането дялове се възстановява на първия ден от месеца след деня, на който страната, уведомила за спирането на действието съгласно параграф 1 или 2, писмено е уведомила другата страна по дипломатически път за намерението си да възстанови действието на засегнатите от спирането дялове. Страната, уведомила за спирането на действието съгласно параграф 1 или 2, незабавно прави това, след като сериозните и системни недостатъци във връзка с другата страна, на които се основава спирането на действието, са престанали да съществуват.
 10. След уведомлението за намерението да се възстанови действието на засегнатите от спирането дялове в съответствие с параграф 9, действието на останалите дялове, спряно съгласно параграф 6, се възстановява едновременно с действието на дяловете, спряно съгласно параграф 1 или 2.
 Член 694
 Разноски
 Страните и държавите членки, включително институции, органи, служби и агенции на страните или държавите членки, поемат собствените си разходи, които възникват в хода на изпълнението на настоящата част, освен ако не е предвидено друго в настоящото споразумение.
 ДЯЛ XIII
 УРЕЖДАНЕ НА СПОРОВЕ
 Член 695
 Цел
 Целта на настоящия дял е да се установи бърз, ефективен и ефикасен механизъм за предотвратяване и уреждане на спорове между страните относно настоящата част, включително спорове във връзка с настоящата част, когато се прилага към ситуации, уредени с други разпоредби на настоящото споразумение, с оглед постигане на решение по взаимно съгласие, когато това е възможно.
 Член 696
 Обхват
 1. Настоящият дял се прилага към спорове между страните относно настоящата част („обхванати разпоредби“).
 2. Обхванатите разпоредби включват всички разпоредби на настоящата част, с


text:
изключение на член 526, член 541, член 552, параграф 14, член 562, член 692, член 693 и член 700.
 Член 697
 Изключителност
 Страните поемат ангажимента да не отнасят спор помежду си относно настоящата част до механизъм за уреждане, различен от предвидения в настоящия дял.
 Член 698
 Консултации
 1. Ако страна („страната ищец“) смята, че другата страна („страната ответник“) е нарушила задължение по настоящата част, страните полагат усилия да уредят въпроса, като пристъпят към добросъвестни консултации с цел постигане на решение по взаимно съгласие.
 2. Страната ищец може да потърси консултации с писмено искане, предадено на страната ответник. В писменото си искане страната ищец посочва причините за искането, в т.ч. уточнява действията или бездействията, които според нея представляват нарушение на задължение от страната ответник, както и обхванатите разпоредби, които смята за приложими.
 3. Страната ответник отговаря на искането без отлагане и не по-късно от два дни след датата на постъпването му. Консултациите се провеждат редовно в рамките на период от три месеца от датата на предаване на искането лично или по друг начин на комуникация, съгласуван от страните.
 4. Консултациите приключват в срок от три месеца от датата на предаване на искането, освен ако страните не решат да ги продължат.
 5. Страната ищец може да поиска консултациите да се провеждат в рамките на Специализирания комитет по правоприлагане и съдебно сътрудничество или в рамките на Съвета за партньорство. Първото заседание се провежда в срок от един месец от искането за консултации, посочено в параграф 2 от настоящия член. Специализираният комитет по правоприлагане и съдебно сътрудничество и Съветът за партньорство могат по всяко време да решат да отнесат въпроса до Съвета за партньорство. Съветът за партньорство може също да се самосезира по въпроса. Специализираният комитет по правоприлагане и съдебно сътрудничество или, според конкретния случай, Съветът за партньорство може да уреди спора с решение. Такова решение се счита за решение по взаимно съгласие по смисъла на член 699.
 6. Страната ищец може по всяко време едностранно да оттегли искането си за консултации. В такъв случай консултациите се прекратяват незабавно.
 7. Консултациите, и по-специално цялата информация, означена като поверителна, и становищата, изразени от страните по време на консултациите, са с поверителен характер.
 Член 699
 Решение по взаимно съгласие
 1. Страните могат по всяко време да постигнат решение по взаимно съгласие във връзка с всеки спор, упоменат в член 696.
 2. Решението по взаимно съгласие може да бъде прието с решение на Специализирания комитет по правоприлагане и съдебно сътрудничество или на Съвета за партньорство. Когато решението по взаимно съгласие се изразява в споразумение относно съвместното тълкуване на разпоредби на настоящата част от страните, това решение по взаимно съгласие се приема с решение на Съвета за партньорство.
 3. Всяка страна предприема необходимите мерки, за да изпълни решението по взаимно съгласие в уговорения срок.
 4. Не по-късно от датата, на която изтича уговореният срок, изпълняващата страна писмено уведомява другата страна за предприетите от нея мерки за изпълнение на решението по взаимно съгласие.
 Член 700
 Спиране на действието
 1. Когато консултациите по член 698 не са довели до решение


text:
по взаимно съгласие по смисъла на член 699, при условие че страната ищец не е оттеглила искането си за консултации в съответствие с член 698, параграф 6 и когато тя смята, че страната ответник сериозно нарушава задълженията си по обхванатите разпоредби, посочени в член 698, параграф 2, страната ищец може да спре действието на дяловете от настоящата част, за които се отнася сериозното нарушение, чрез писмено уведомление по дипломатически път. В това уведомление се уточнява сериозното нарушение на задълженията, извършено от страната ответник, на което се основава спирането на действието.
 2. Засегнатите от спирането дялове временно престават да се прилагат на първия ден от третия месец след датата на уведомлението, посочено в параграф 1, или на друга дата, договорена между страните, освен ако не по-късно от две седмици преди изтичането на този период страната ищец уведоми писмено страната ответник по дипломатически път за оттегляне на първото уведомление или за намаляване на обхвата на спирането. Във втория случай временно престават да се прилагат само дяловете, посочени във второто уведомление.
 3. Ако страната ищец уведоми за спирането на действието на един или няколко дяла от настоящата част съгласно параграф 1, страната ответник може да спре действието на всички останали дялове чрез писмено уведомление по дипломатически път, като направи тримесечно известие.
 4. Ако бъде направено уведомление за спиране на действието съгласно настоящия член, Специализираният комитет по правоприлагане и съдебно сътрудничество се събира на заседание, за да вземе решение относно необходимите мерки, за да се гарантира, че всяко сътрудничество, започнато съгласно настоящия дял, се приключва по целесъобразен начин. Във всеки случай, що се отнася до всички лични данни, получени чрез сътрудничество по силата на настоящата част, преди засегнатите от спирането дялове временно да престанат да се прилагат, страните гарантират, че след влизането в сила на спирането нивото на защита при предаването на личните данни се запазва.
 5. Действието на засегнатите от спирането дялове се възстановява на първия ден от месеца след датата, на която страната ищец писмено е уведомила страната ответник по дипломатически път за намерението си да възстанови действието на засегнатите от спирането дялове. Страната ищец незабавно прави това, когато счита, че сериозното нарушение на задълженията, на което се основава спирането на действието, е престанало да съществува.
 6. След уведомлението на страната ищец за нейното намерение да възстанови действието на засегнатите от спирането дялове в съответствие с параграф 5, действието на останалите дялове, спряно от страната ответник съгласно параграф 3, се възстановява едновременно с действието на дяловете, спряно от страната ответник съгласно параграф 1.
 Член 701
 Срокове
 1. Всички срокове, определени в настоящия дял, се пресмятат в седмици или месеци според случая, от деня след акта, за който се отнасят.
 2. Всеки срок, посочен в настоящия дял, може да бъде изменен по взаимно съгласие на страните.
 ЧЕТВЪРТА ЧАСТ
 ТЕМАТИЧНО СЪТРУДНИЧЕСТВО
 ДЯЛ I
 ЗДРАВНА СИГУРНОСТ
 Член 702
 Сътрудничество в областта на здравната сигурност
 1. За целите на настоящия член „сериозна трансгранична заплаха за здравето“ означава животозастрашаваща или друга сериозна опасност за здравето с биологичен, химичен, екологичен или неизвестен произход, която се разпространява или е


text:
свързана със значителен риск от разпространение отвъд границите на държавите членки и на Обединеното кралство.
 2. Страните се уведомяват взаимно в случай на сериозна трансгранична заплаха за здравето, засягаща другата страна, и полагат усилия да правят това своевременно.
 3. В случай на сериозна трансгранична заплаха за здравето Съюзът, след писмено искане от страна на Обединеното кралство, може да предостави на Обединеното кралство извънреден достъп до Системата за ранно предупреждение и реагиране (СРПР) по отношение на тази конкретна заплаха, за да могат страните и компетентните органи на държавите членки да обменят нужната информация, да оценяват рисковете за общественото здраве и да координират мерките, които могат да бъдат необходими за защита на общественото здраве. Съюзът полага усилия да отговори своевременно на писменото искане на Обединеното кралство.
 Освен това Съюзът може да покани Обединеното кралство да участва в комитет, сформиран в рамките на Съюза и състоящ се от представители на държавите членки, за подпомагане на обмена на информация и за координация във връзка със сериозната трансгранична заплаха за здравето.
 И двете договорености са на временна основа и във всеки случай за срок, не е по-дълъг от това, което всяка от страните смята за необходимо, след като се е консултирала с другата страна, във връзка със съответната сериозна трансгранична заплаха за здравето
 4. За целите на обмена на информация, упоменат в параграф 2, и евентуални искания, отправени съгласно параграф 3, всяка страна определя координационно звено и уведомява за това другата страна. Координационното звено също:
 а)
 полага всички усилия за улесняване на разбирателството между страните относно това дали една заплаха е сериозна трансгранична заплаха за здравето;
 б)
 търси взаимноприемливи решения на всеки технически въпрос, който възниква вследствие на изпълнението на настоящия дял.
 5. Обединеното кралство спазва всички приложими условия за използването на СРПР, както и процедурните правила на комитета, упоменат в параграф 3, относно периода на достъп, предоставен във връзка със сериозна трансгранична заплаха за здравето. Ако след обмена на пояснения между страните:
 а)
 Съюзът смята, че Обединеното кралство не е спазило посочените по-горе условия или процедурни правила, той може да прекрати достъпа на Обединеното кралство до СРПР или участието му в комитета, според случая, по отношение на тази заплаха;
 б)
 Обединеното кралство смята, че не може да приеме условията или процедурните правила, то може да оттегли участието си от СРПР или от комитета, според случая, по отношение на тази заплаха.
 6. Когато е в техен взаимен интерес, страните си сътрудничат в международните форуми в областта на предотвратяването, откриването, подготовката и реагирането на установени и възникващи заплахи за здравната сигурност.
 7. Европейският център за профилактика и контрол върху заболяванията и съответният орган в Обединеното кралство, отговарящ за надзора, събирането на епидемиологични сведения и научните препоръки относно заразните болести, си сътрудничат по технически и научни въпроси от общ интерес за страните и могат да сключат меморандум за разбирателство за целта.
 ДЯЛ II
 КИБЕРСИГУРНОСТ
 Член 703
 Диалог по въпроси на кибернетичното пространство
 Страните полагат всички усилия за установяването на редовен диалог с цел обмен на информация относно развитието на политиките, в т.ч. във връзка с международната сигурност,


text:
сигурността на нововъзникващите технологии, управлението на интернет, киберсигурността, киберотбраната и киберпрестъпността.
 Член 704
 Сътрудничество по въпроси на кибернетичното пространство
 1. Когато е в техен взаимен интерес, страните си сътрудничат по въпроси на кибернетичното пространство чрез обмен на най-добри практики и чрез общи практически действия, имащи за цел насърчаването и защитата на отворено, свободно, стабилно и сигурно киберпространство, основано върху прилагането на съществуващото международно право и други съответни норми за отговорно поведение на държавите и на регионални мерки за укрепване на доверието в кибернетичното пространство.
 2. Страните полагат всички усилия, за да си сътрудничат в съответните международни органи и форуми, и за укрепване на глобалната отбранителна способност срещу кибератаки и подобряване на способността на трети държави ефективно да се борят с киберпрестъпността.
 Член 705
 Сътрудничество с екипа за незабавно реагиране при компютърни инциденти — Европейски съюз
 С предварителното одобрение на управителния съвет на екипа за незабавно реагиране при компютърни инциденти — Европейски съюз (CERT-EU), CERT-EU и националният екип за незабавно реагиране при компютърни инциденти в Обединеното кралство си сътрудничат на доброволна, своевременна и реципрочна основа за обмен на информация за средства и методи, като например техники, тактики, процедури и най-добри практики във връзка с общите заплахи и уязвими места.
 Член 706
 Участие в конкретни дейности на групата за сътрудничество, сформирана съгласно Директива (ЕС) 2016/1148
 1. С оглед на насърчаването на сътрудничеството в областта на киберсигурността, като в същото време се гарантира автономността на процеса на вземане на решения от Съюза, съответните национални органи в Обединеното кралство могат да участват, по покана, която Обединеното кралство също може да поиска, от председателя на групата за сътрудничество в консултации с Комисията, в следните дейности на групата за сътрудничество:
 а)
 обмен на най-добри практики при изграждането на капацитет за осигуряване на мрежова и информационна сигурност;
 б)
 обмен на информация във връзка с ученията, свързани с мрежовата и информационна сигурност;
 в)
 обмен на информация, опит и най-добри практики относно рискове и инциденти;
 г)
 обмен на информация и най-добри практики по въпросите на повишаването на осведомеността и обучението; и
 д)
 обмен на информация и най-добри практики в областта на научноизследователската и развойната дейност в областта на мрежовата и информационна сигурност.
 2. Целият обмен на информация, опит и най-добри практики между групата за сътрудничество и съответните национални органи в Обединеното кралство е на доброволна и, където е подходящо, на реципрочна основа.
 Член 707
 Сътрудничество с Агенцията на Европейския съюз за киберсигурност (ENISA)
 1. С цел да се насърчава сътрудничеството в областта на киберсигурността, като в същото време се гарантира автономността на процеса на вземане на решения от Съюза, Обединеното кралство може да участва по покана, каквато Обединеното кралство може също така да поиска, на управителния съвет на Агенцията на Европейския съюз за киберсигурност (ENISA), в следните дейности на ENISA:
 а)
 изграждане на капацитет;
 б)
 познания и информация; и
 в)
 повишаване на осведомеността и образование.
 2. Условията за участието на Обединеното кралство в дейностите на ENISA, упоменати в параграф 1, в т.ч. адекватна финансова вноска, се определят в работни договорености, приети от управителния съвет на ENISA, при условие че


text:
бъдат предварително одобрени от Комисията и договорени с Обединеното кралство.
 3. Обменът на информация, опит и най-добри практики между ENISA и Обединеното кралство е доброволен и, където е подходящо, на реципрочна основа.
 ПЕТА ЧАСТ
 УЧАСТИЕ В ПРОГРАМИ НА СЪЮЗА, ДОБРО ФИНАНСОВО УПРАВЛЕНИЕ И ФИНАНСОВИ РАЗПОРЕДБИ
 Член 708
 Обхват
 1. Настоящата част се прилага за участието на Обединеното кралство в програми и дейности на Съюза и в предоставяне на свързани с тях услуги, за които страните са се договорили, че Обединеното кралство участва.
 2. Настоящата част не се прилага за участието на Обединеното кралство в програми за сближаване по цел „Европейско териториално сътрудничество“ или подобни програми със същата цел, което се осъществява въз основа на основните актове на една или повече институции на Съюза, приложими за тези програми.
 Приложимите условия за участие в програмите, упоменати в първата алинея, се посочват в приложимия основен акт и в сключеното съгласно него споразумение за финансиране. Страните договарят разпоредби с действие, подобно на това на глава 2, относно участието на Обединеното кралство в тези програми.
 Член 709
 Определения
 За целите на настоящата част се прилагат следните определения:
 а)
 „основен акт“ означава:
 i)
 акт на една или повече институции на Съюза, с който се създава програма или дейност и който предоставя правно основание за дадено действие и за изпълнението на съответния разход, записан в бюджета на Съюза, или на бюджетната гаранция, подкрепена от бюджета на Съюза, включително всички изменения и всички съответни актове на институция на Съюза, които допълват или изпълняват този акт, с изключение на тези, с които се приемат работни програми; или
 ii)
 акт на една или повече институции на Съюза, с който се установява финансирана от бюджета на Съюза дейност, различна от програми;
 б)
 „споразумение за финансиране“ означава споразумения, свързани с програми и дейности на Съюза съгласно Протокол I относно програмите и дейностите, в които Обединеното кралство участва, с които се изпълняват средства на Съюза, като например споразумения за безвъзмездни средства, споразумения за финансов принос, споразумения за финансово рамково партньорство, споразумения за финансиране и гаранционни споразумения;
 в)
 „други правила, отнасящи се до изпълнението на програмата и дейността на Съюза“ означава правилата, определени в Регламент (ЕС, Евратом) 2018/1046 на Европейския парламент и на Съвета (85) („Финансовия регламент“) и приложими за общия бюджет на Съюза и в работната програма или в поканите за представяне на предложения или други процедури за предоставяне на средства от Съюза;
 г)
 „Съюз“ означава Съюза или Европейската общност за атомна енергия или и двете, в зависимост от контекста;
 д)
 „процедура за предоставяне на средства от Съюза“ означава процедура за предоставяне на финансиране от Съюза, предприета от Съюза или от лица или субекти, на които е възложено изпълнението на средства на Съюза;
 е)
 „субект от Обединеното кралство“ означава всеки вид субект, независимо дали става въпрос за физическо лице, юридическо лице или друг субект, който може да участва в дейности по програма или дейност на Съюза в съответствие с основния акт и който пребивава или е установен в Обединеното кралство.
 ГЛАВА 1
 УЧАСТИЕ НА ОБЕДИНЕНОТО КРАЛСТВО В ПРОГРАМИ И ДЕЙНОСТИ НА СЪЮЗА
 РАЗДЕЛ


text:
1
 ОБЩИ УСЛОВИЯ ЗА УЧАСТИЕ В ПРОГРАМИ И ДЕЙНОСТИ НА СЪЮЗА
 Член 710
 Установяване на участието
 1. Обединеното кралство участва в и допринася за програмите и дейностите на Съюза или, в изключителни случаи, за частта от програмите или дейностите на Съюза, в които може да участва и които са изброени в Протокол относно програмите и дейностите, в които участва Обединеното кралство („Протокол I“).
 2. Протокол I се договаря между страните. Той се приема и може да бъде изменян от Специализирания комитет за участие в програмите на Съюза.
 3. В протокол I:
 а)
 се посочват програмите и дейностите на Съюза или, в изключителни случаи, частта от програми или дейности на Съюза, в които Обединеното кралство участва;
 б)
 се определя продължителността на участието, като се посочва периодът от време, през който Обединеното кралство и субектите от Обединеното кралство могат да кандидатстват за финансиране от Съюза или през който може да им бъде възложено изпълнението на средства на Съюза;
 в)
 се определят специални условия за участието на Обединеното кралство и на субекти от Обединеното кралство, включително специални процедури за изпълнението на финансовите условия, определени в член 714, специални процедури за корекционния механизъм, определен в член 716, и условия за участие в структури, създадени за целите на изпълнението на тези програми или дейности на Съюза. Тези условия са в съответствие с настоящото споразумение, основните актове и актовете на една или повече институции на Съюза, с които се създават такива структури;
 г)
 когато е приложимо, се определят размерът на приноса на Обединеното кралство към програма на Съюза, изпълнявана чрез финансов инструмент или бюджетна гаранция, и когато е целесъобразно, специалните процедури, посочени в член 717.
 Член 711
 Съответствие с правилата на програмите
 1. Обединеното кралство участва в програмите и дейностите на Съюза или части от тях, посочени в протокол I, съгласно реда и условията, определени в настоящото споразумение, основните актове и други правила, отнасящи се до изпълнението на програмите и дейностите на Съюза.
 2. Редът и условията, посочени в параграф 1, включват:
 а)
 допустимостта за участие на субектите от Обединеното кралство и всички други условия за допустимост, свързани с Обединеното кралство, по-специално с произхода, мястото на дейност или гражданството;
 б)
 реда и условията, приложими за кандидатстването, оценката и подбора на кандидатурите и за изпълнението на действията от страна на допустимите за участие субекти от Обединеното кралство.
 3. Редът и условията, посочени в параграф 2, буква б), са равностойни на условията, приложими за допустимите за участие субекти от държавите членки, с изключение на надлежно обосновани изключителни случаи, предвидени в реда и условията, посочени в параграф 1. Всяка от страните може да изтъкне пред Специализирания комитет за участие в програмите на Съюза необходимостта от обсъждане на надлежно обосновани изключителни случаи.
 Член 712
 Условия за участие
 1. Участието на Обединеното кралство в програма или дейност на Съюза или в части от тях, както е посочено в член 708, зависи от това Обединеното кралство:
 а)
 да положи всички усилия в рамките на националното си право за улесняване на влизането и пребиваването на лица, участващи в изпълнението на тези програми и


text:
дейности или на части от тях, включително студенти, научни работници, стажанти или доброволци;
 б)
 да гарантира, доколкото това е под контрола на органите на Обединеното кралство, че условията за лицата, посочени в буква а), за достъп до услуги в Обединеното кралство, които са пряко свързани с изпълнението на програми или дейности, са същите като за граждани на Обединеното кралство, включително що се отнася до таксите;
 в)
 що се отнася до участие, свързано с обмен на или достъп до класифицирана и чувствителна некласифицирана информация, да е сключило необходимите споразумения в съответствие с член 777.
 2. Във връзка с участието на Обединеното кралство в програма или дейност на Съюза или в части от тях, както е посочено в член 708, Съюзът и неговите държави членки:
 а)
 полагат всички усилия, в рамките на правото на Съюза или правото на държавите членки, за улесняване на влизането и пребиваването на граждани на Обединеното кралство, участващи в изпълнението на тези програми и дейности или на части от тях, включително студенти, научни работници, стажанти или доброволци;
 б)
 гарантират, доколкото това е под контрола на органите на Съюза и на държавите членки, че условията за гражданите на Обединеното кралство, посочени в буква а), за достъп до услуги в Съюза, които са пряко свързани с изпълнението на програми или дейности, са същите като за граждани на Съюза, включително що се отнася до таксите.
 3. Протокол I може да съдържа допълнителни специфични условия, препращащи към настоящия член, които са необходими за участието на Обединеното кралство в програма или дейност на Съюза или в части от тях.
 4. Настоящият член не засяга член 711.
 5. Настоящият член и член 718 също така не засягат договореностите, сключени между Обединеното кралство и Ирландия относно общата зона за пътуване.
 Член 713
 Участие на Обединеното кралство в управлението на програми или дейности
 1. Освен в случай на въпроси, отнасящи се само за държавите членки или за програма или дейност, в която Обединеното кралство не участва, представители или експерти от Обединеното кралство или експерти, определени от Обединеното кралство, имат право да участват като наблюдатели в заседанията на комитетите, експертните групи или други подобни заседания, в които участват представители или експерти от държавите членки или експерти, определени от държавите членки, и които подпомагат Европейската комисия при изпълнението и управлението на програмите, дейностите или части от тях, в които Обединеното кралство участва в съответствие с член 708, или са установени от Европейската комисия във връзка с прилагането на правото на Съюза във връзка с тези програми, дейности или части от тях. Представителите или експертите от Обединеното кралство или експертите, определени от Обединеното кралство, не присъстват при гласуването. Резултатът от гласуването се съобщава на Обединеното кралство.
 2. Когато експертите или оценителите не са назначени въз основа на гражданство, гражданството не е основание за изключване на граждани на Обединеното кралство.
 3. При спазване на условията по параграф 1 участието на представители на Обединеното кралство в заседанията, посочени в параграф 1, или в други заседания във връзка с изпълнението на програмите или дейностите, се урежда от същите правила и процедури като


text:
приложимите за представителите на държавите членки, включително по-специално правото на изказване, получаването на информация и документация, освен ако те не се отнасят до въпроси, запазени единствено за държавите членки, или до програма или дейност, в които Обединеното кралство не участва, и възстановяването на разноски за път и престой.
 4. В протокол I могат да бъдат определени допълнителни условия относно участието на експерти, както и относно участието на Обединеното кралство в управителните съвети и структури, създадени за целите на изпълнението на програмите или дейностите на Съюза, определени в този протокол.
 РАЗДЕЛ 2
 ПРАВИЛА ЗА ФИНАНСИРАНЕ НА УЧАСТИЕТО В ПРОГРАМИ И ДЕЙНОСТИ НА СЪЮЗА
 Член 714
 Финансови условия
 1. Участието на Обединеното кралство или на субекти от Обединеното кралство в програми и дейности на Съюза или в части от тях се обуславя от финансов принос на Обединеното кралство към съответното финансиране от бюджета на Съюза.
 2. Финансовият принос се изразява в сума за:
 а)
 такса за участие; и
 б)
 оперативен принос.
 3. Финансовият принос е под формата на годишно плащане на една или повече вноски.
 4. Без да се засягат разпоредбите на член 733, таксата за участие е в размер на 4 % от годишния оперативен принос и не подлежи на корекции със задна дата, освен във връзка със спиране съгласно член 718, параграф 7, буква б) и прекратяване съгласно член 720, параграф 6, буква в). От 2028 г. размерът на таксата за участие може да бъде коригиран от Специализирания комитет по участие в програмите на Съюза.
 5. Оперативният принос покрива оперативните разходи и разходите за подкрепа и допълва, по отношение както на бюджетните кредити за поети задължения, така и на бюджетните кредити за плащания, сумите, записани в бюджета на Съюза и окончателно приети за програми или дейности, или по изключение за части от тях, увеличени, когато е целесъобразно, с външни целеви приходи, които не произтичат от финансов принос към програми и дейности на Съюза от други донори, както е определено в протокол I.
 6. Оперативният принос се основава на алгоритъм за приноса, определен като съотношението на брутния вътрешен продукт (БВП) на Обединеното кралство по пазарни цени спрямо БВП на Съюза по пазарни цени. Данните за БВП по пазарни цени, които трябва да се прилагат, са последните налични към 1 януари на годината, през която се извършва годишното плащане, както е предвидено от Статистическата служба на ЕС (ЕВРОСТАТ), веднага щом договореността, посочена в член 730, се приложи и съгласно правилата на тази договореност. Преди прилагането на тази договореност БВП на Обединеното кралство е определеният въз основа на данните, осигурени от Организацията за икономическо сътрудничество и развитие (ОИСР).
 7. Оперативният принос се основава на прилагането на алгоритъма за приноса към първоначалните бюджетни кредити за поети задължения, увеличени, както е описано в параграф 5, записани в окончателно приетия бюджет на Съюза за съответната година за финансирането на програми или дейности или по изключение на части от тях, в които Обединеното кралство участва.
 8. Оперативният принос за програма, дейност или част от тях за дадена година N може да бъде коригиран в посока увеличение или


text:
намаление със задна дата през една или повече следващи години въз основа на бюджетните задължения, направени за бюджетните кредити за поети задължения за съответната година, изпълнението им като правни задължения и отмяната им.
 Първата корекция се прави през година N+1, когато първоначалният принос се коригира в посока увеличение или намаление с разликата между първоначалния принос и коригиран принос, изчислен след прилагането на алгоритъма за приноса на година N към сумата от:
 а)
 размера на бюджетните задължения, направени за бюджетните кредити за поети задължения, разрешени през година N съгласно гласувания бюджет на Европейския съюз, и за бюджетните кредити за поети задължения, съответстващи на отмяната на бюджетни задължения, които отново са били предоставени; както и
 б)
 бюджетни кредити за външни целеви приходи, които не идват от финансови приноси към програми и дейности на Съюза от други донори, както е посочено в протокол I, и които са били налични към края на година N.
 Всяка следваща година, докато всички бюджетни задължения, финансирани съгласно бюджетни кредити за поети задължения от година N, бъдат платени или отменени, и най-късно три години след края на програмата или след края на многогодишната финансова рамка, съответстваща на година N, в зависимост от това кое от двете настъпи по-рано, Съюзът изчислява корекция на приноса за година N, като намалява приноса на Обединеното кралство с размера, получен чрез прилагане на алгоритъма за приноса на година N към отменените бюджетни кредити за година N, финансирани съгласно бюджета на Съюза или от отменени бюджетни кредити, които са били предоставени отново.
 Ако бъдат отменени бюджетни кредити за външни целеви приходи, които не идват от финансови приноси на други донори към програми и дейности на Съюза, както е посочено в протокол I, приносът на Обединеното кралство се намалява с размера, получен чрез прилагане на алгоритъма за приноса на година N към отменения размер.
 През година N+2 или последващи години, след като бъдат направени корекциите, посочени във втората, третата и четвъртата алинея, приносът на Обединеното кралство за година N също се намалява с размера, получен чрез умножаване на приноса на Обединеното кралство за година N и съотношението на
 а)
 правните задължения за година N, финансирани съгласно бюджетните кредити за поети задължения, налични за година N, и произтичащи от състезателни процедури за предоставяне на средства,
 i)
 от които Обединеното кралство и субектите от Обединеното кралство са били изключени; или
 ii)
 за които Специализираният комитет по участие в програмите на Съюза е взел решение в съответствие с процедурата, установена с член 715, че е налице квази-изключване на Обединеното кралство или на субекти от Обединеното кралство; или
 iii)
 за които крайният срок за подаване на кандидатурите е изтекъл по време на спирането, посочено в член 718, или след прекратяването, посочено в член 720, е влязло в сила; или
 iv)
 за които участието на Обединеното кралство и на субекти от Обединеното кралство е било ограничено в съответствие с член 722, параграф 3; както и
 б)
 общия размер на правните задължения, финансирани съгласно бюджетните кредити за поети задължения за година N.
 Този размер на правните задължения се изчислява, като се


text:
вземат всички бюджетни задължения, поети през година N, и се приспаднат отменените бюджетни кредити, които са били направени за тези задължения през година N+1.
 9. При поискване Съюзът предоставя на Обединеното кралство информация за неговото финансово участие, която е включена в информацията за бюджета, отчетността, изпълнението и оценката, предоставяна на органите на Съюза по бюджета и по освобождаването от отговорност във връзка с програмите и дейностите на Съюза, в които Обединеното кралство участва. Тази информация се предоставя при надлежно спазване на правилата на Съюза и на Обединеното кралство за поверителност и защита на данните и не засяга информацията, която Обединеното кралство има право да получи съгласно глава 2.
 10. Всеки принос на Обединеното кралство или плащания от Европейския съюз и изчисляването на дължимите или подлежащите на получаване суми се извършват в евро.
 11. При спазване на параграф 5 и параграф 8, втора алинея от настоящия член подробните разпоредби за прилагането на настоящия член се съдържат в приложение 47. Приложение 47 може да бъде изменяно от Специализирания комитет за участие в програмите на Съюза.
 Член 715
 Квази-изключване от състезателна процедура за предоставяне на средства
 1. Когато Обединеното кралство счита, че някои условия, посочени в състезателна процедура за предоставяне на средства, се равнява на квази-изключване на субекти от Обединеното кралство, Обединеното кралство уведомява Специализирания комитет по участие в програмите на Съюза преди срока за подаване на кандидатурите за съответната процедура и предоставя обосновка.
 2. В рамките на три месеца след срока за подаване на кандидатурите в съответната процедура за предоставяне на средства, Специализираният комитет по участие в програмите на Съюза разглежда уведомлението, посочено в параграф 1, при условие че процентът на участие на субекти от Обединеното кралство в съответната процедура за предоставяне на средства е с най-малко 25 % по-нисък в сравнение с:
 а)
 средния процент на участие на субекти от Обединеното кралство в сходни състезателни процедури за предоставяне на средства, които не съдържат такова условие и които са били стартирани в рамките на трите години, предшестващи уведомлението; или,
 б)
 ако няма сходни състезателни процедури за предоставяне на средства, средния процент на участие на субекти от Обединеното кралство във всички състезателни процедури за предоставяне на средства, стартирани по програмата или по предходната програма, в зависимост от случая, в рамките на трите години, предшестващи уведомлението.
 3. До края на периода, посочен в параграф 2, Специализираният комитет по участие в програмите на Съюза решава дали е било налице квази-изключване на субекти от Обединеното кралство от съответната процедура за предоставяне на средства в контекста на обосновката, предоставена от Обединеното кралство съгласно параграф 1, и на процента на ефективно участие в съответната процедура за предоставяне на средства.
 4. За целите на параграфи 2 и 3 процентът на участие е съотношението между броя подадени кандидатури от субекти от Обединеното кралство и общия брой подадени кандидатури в рамките на една и съща процедура за предоставяне на средства.
 Член 716
 Програми, за които се прилага автоматичен корекционен механизъм
 1. По отношение на тези програми и дейности на Съюза или на части от тях, за които в протокол I е


text:
предвидено да се прилага автоматичен корекционен механизъм, се прилага автоматичен корекционен механизъм. Прилагането на този автоматичен корекционен механизъм може да бъде ограничено до части от програмата или дейността, посочени в протокол I, които се изпълняват чрез безвъзмездни средства, за които се организират състезателни процедури. Подробни правила за определяне на частите от програмата или дейността, за които се прилага или не се прилага автоматичният корекционен механизъм, могат да бъдат установени в протокол I.
 2. Размерът на автоматичната корекция за програма или дейност или за части от тях е разликата между първоначалните размери на правните задължения, действително поети от Обединеното кралство или субекти от Обединеното кралство, финансирани от бюджетни кредити за поети задължения през въпросната календарна година, и съответния оперативен принос, платен от Обединеното кралство след корекцията съгласно член 714, параграф 8, с изключение на разходите за подкрепа, за същия период, ако този размер е положителен.
 3. Всяка сума, посочена в параграф 2 от настоящия член, която за всяка от две последователни години надхвърля 8 % от съответстващия принос на Обединеното кралство към програмата, коригиран съгласно член 714, параграф 8, е дължима от Обединеното кралство като допълнителен принос по автоматичния корекционен механизъм за всяка от тези две години.
 4. Подробни правила за определянето на съответния размер на правните задължения, посочени в параграф 2 от настоящия член, включително в случай на консорциуми, и за изчисляването на автоматичната корекция могат да бъдат определени в протокол I.
 Член 717
 Финансиране по програми, изпълнявани чрез финансови инструменти или бюджетни гаранции
 1. Когато Обединеното кралство участва в програма или дейност на Съюза или в части от тях, изпълнявани чрез финансов инструмент или бюджетна гаранция, приносът на Обединеното кралство към програми, изпълнявани чрез финансови инструменти или бюджетни гаранции в рамките на бюджета на Съюза, изпълняван съгласно дял X от Финансовия регламент, приложим за общия бюджет на Европейския съюз, се предоставя под формата на парични средства. Сумата, предоставена под формата на парични средства, увеличава бюджетната гаранция на Съюза или финансовия пакет на финансовия инструмент.
 2. Когато Обединеното кралство участва в програма по параграф 1 от настоящия член, изпълнявана от групата на Европейската инвестиционна банка, в случай че групата на Европейската инвестиционна банка трябва да покрие загуби, непокрити от предоставената от бюджета на Съюза гаранция, Обединеното кралство плаща на групата на Европейската инвестиционна банка процент от тези загуби, равняващ се на съотношението между брутния вътрешен продукт на Обединеното кралство по пазарни цени и сумата на брутния вътрешен продукт по пазарни цени на държавите членки, Обединеното кралство и всяка друга участваща в програмата трета държава. Данните за брутния вътрешен продукт по пазарни цени, които се прилагат, са последните налични към 1 януари на годината, през която е дължимо плащането, както е предвидено от ЕВРОСТАТ, веднага щом договореността, посочена в член 730, се приложи и съгласно правилата на тази договореност. Преди прилагането на тази договореност БВП на Обединеното кралство е определеният въз основа на данните, осигурени от ОИСР.
 3. Когато е целесъобразно, условията за прилагане на настоящия член, по-специално гарантирането, че Обединеното кралство получава своя дял от неизползвания принос към бюджетните гаранции


text:
и финансовите инструменти, се уточняват по-подробно в протокол I.
 РАЗДЕЛ 3
 СПИРАНЕ И ПРЕКРАТЯВАНЕ НА УЧАСТИЕТО В ПРОГРАМИ НА СЪЮЗА
 Член 718
 Спиране на участието на Обединеното кралство в програма на Съюза от страна на Съюза
 1. Съюзът може едностранно да спре прилагането на протокол I във връзка с една или повече програми или дейности на Съюза, или по изключение на части от тях, в съответствие с настоящия член, ако Обединеното кралство не плаща финансовия си принос в съответствие с раздел 2 от настоящата глава или ако Обединеното кралство въведе значителни промени в едно от посочените по-долу условия, които са съществували, когато е било договорено участието на Обединеното кралство в програмата или дейността, или по изключение в части от тях, и са били включени в протокол I, и ако тези промени имат значително въздействие върху изпълнението им:
 а)
 условията за влизане и пребиваване в Обединеното кралство на лицата, които участват в изпълнението на тези програми и дейности, или части от тях, включително студенти, научни работници, стажанти или доброволци, са променени. Това се прилага по-специално, ако Обединеното кралство извърши промяна в националното си право относно условията за влизане и пребиваване в Обединеното кралство за тези лица, която дискриминира между държави членки;
 б)
 настъпи промяна във финансовите разходи, включително таксите, които се прилагат към лицата, посочени в буква а), за да извършват дейностите, които трябва да извършват за изпълнението на програмата;
 в)
 Условията, посочени в член 712, параграф 3, са променени.
 2. Съюзът уведомява Специализирания комитет по участие в програмите на Съюза за намерението си да спре участието на Обединеното кралство в съответната програма или дейност на Съюза. Съюзът определя обхвата на спирането и представя надлежна обосновка. Освен ако Съюзът не оттегли уведомлението си, спирането влиза в сила 45 дни след датата на уведомлението, направено от Съюза. Датата, на която спирането влиза в сила, представлява референтната дата на спирането за целите на настоящия член.
 Преди уведомлението и спирането и по време на периода на спиране Специализираният комитет по участие в програмите на Съюза може да обсъди целесъобразни мерки за предотвратяване или премахване на спирането. Ако Специализираният комитет по участие в програмите на Съюза стигне до споразумение за предотвратяване на спирането в рамките на периода, посочен в първата алинея, спирането не влиза в сила.
 Във всеки случай Специализираният комитет по участие в програмите на Съюза заседава в рамките на периода от 45 дни, за да обсъди въпроса.
 3. Считано от референтната дата на спирането, Обединеното кралство не се третира като държава, участваща в програмата или дейността на Съюза, или в части от тях, засегнати от спирането, и по-специално Обединеното кралство или субектите от Обединеното кралство вече не са допустими за участие съгласно определените в член 711 и протокол I условия по отношение на процедурите за предоставяне на средства от Съюза, които все още не са приключили към тази дата. Процедурата за предоставяне на средства от Съюза се счита за приключена, когато в резултат на тази процедура са поети правни задължения.
 4. Спирането не засяга правните задължения, поети преди референтната дата на спирането. Настоящото


text:
споразумение продължава да се прилага за такива правни задължения.
 5. Обединеното кралство уведомява Съюз веднага щом прецени, че е възстановено изпълнението на условията за участие, и представя на Съюза всички съответни доказателства за тази цел.
 В срок от 30 дни от уведомлението Съюзът оценява ситуацията и за целта може да поиска от Обединеното кралство да представи допълнителни доказателства. Времето, необходимо за предоставяне на такива допълнителни доказателства, не се взема предвид в общия срок за оценката.
 Ако Европейският съюз установи, че изпълнението на условията за участие е възстановено, той уведомява без ненужно забавяне Специализирания комитет по участие в програмите на Съюза, че спирането се премахва. Отмяната влиза в сила на следващия ден след датата на уведомлението.
 Ако Съюзът установи, че изпълнението на условията за участие не е възстановено, спирането се запазва в сила.
 6. Обединеното кралство отново се третира като държава, участваща в съответната програма или дейност на Съюза, и по-специално Обединеното кралство и субектите от Обединеното кралство отново са допустими за участие съгласно условията, определени в член 711 и протокол I по отношение на процедурите за предоставяне на средства от Съюза по тази програма или дейност на Съюза, започнала след датата, на която премахването на спирането влиза в сила, или започнала преди тази дата, и ако крайният срок за подаване на кандидатурите не е изтекъл.
 7. В случай че участието на Обединеното кралство в програма или дейност, или в част от тях, е спряно, финансовият принос на Обединеното кралство, дължим за периода на спиране, се определя, както следва:
 а)
 Съюзът преизчислява оперативния принос, като използва процедурата, описана в член 714, параграф 8, пета алинея, буква а), подточка iii);
 б)
 таксата за участие се коригира в съответствие с корекцията на оперативния принос.
 Член 719
 Прекратяване на участието на Обединеното кралство в програма на Съюза от страна на Съюза
 1. Ако до една година след референтната дата, посочена в член 718, параграф 2, Съюзът не премахне спирането по член 718, Съюзът:
 а)
 извършва преоценка на условията, при които може да предложи на Обединеното кралство да продължи да участва в съответните програми или дейности на Съюза, или в части от тях, и представя тези условия на Специализирания комитет по участие в програмите на Съюза в срок от 45 дни от изтичането на периода на едногодишното спиране с цел да се измени протокол I. Ако няма споразумение относно тези мерки от Специализирания комитет по участие в програмите на Съюза в рамките на допълнителен период от 45 дни, прекратяването влиза в сила, както е посочено в буква б) от настоящия параграф; или
 б)
 прекратява едностранно прилагането на протокол I във връзка със съответните програми или дейности на Съюза, или на части от тях, в съответствие с настоящия член, като взема под внимание въздействието на промяната, посочена в член 718, върху изпълнението на програмата или дейността, или по изключение на части от тях, или размера на неплатения принос.
 2. Съюзът уведомява Специализирания комитет по участие в програмите на Съюза за намерението си да прекрати участието на Обединеното кралство в една или повече програми или дейности на


text:
Съюза съгласно параграф 1, буква б). Съюзът определя обхвата на прекратяването и представя надлежна обосновка. Освен ако Съюзът не оттегли уведомлението си, прекратяването влиза в сила 45 дни след датата на уведомлението, направено от Съюза. Датата, на която прекратяването влиза в сила, представлява референтната дата на прекратяването за целите на настоящия член.
 3. Считано от референтната дата на прекратяването, Обединеното кралство не се третира като държава, участваща в програмата или дейността на Съюза, засегната от прекратяването, и по-специално Обединеното кралство или субекти от Обединеното кралство вече не са допустими за участие съгласно условията, определени в член 711 и протокол I, по отношение на процедурите за предоставяне на средства от Съюза, които все още не са приключили към тази дата. Процедурата за предоставяне на средства от Съюза се счита за приключена, когато в резултат на тази процедура са поети правни задължения.
 4. Прекратяването не засяга правните задължения, поети преди референтната дата на спирането, посочена в член 718, параграф 2. Настоящото споразумение продължава да се прилага за такива правни задължения.
 5. Когато прилагането на протокол I или на част от него се прекратява по отношение на съответните програми или дейности, или по изключение на части от тях;
 а)
 оперативният принос, покриващ съпътстващите разходи, свързани с вече поети правни задължения, продължава да се дължи до приключването на тези правни задължения или до края на многогодишната финансова рамка, по която е финансирано правното задължение;
 б)
 през следващите години не се прави принос, с изключение на приноса, посочен по буква а).
 Член 720
 Прекратяване на участието в програма или дейност в случай на съществено изменение на програми на Съюза
 1. Обединеното кралство може едностранно да прекрати участието си в програма или дейност на Съюза или част от тях, посочени в протокол I, когато:
 а)
 основният акт на тази програма или дейност на Съюза е изменен дотолкова, че условията за участие на Обединеното кралство или на субекти от Обединеното кралство в тази програма или дейност на Съюза са изменени съществено, по-специално в резултат на промяна на целите на програмата или дейността и на съответните действия; или
 б)
 общият размер на бюджетните кредити за поети задължения, посочен в член 714, е увеличен с над 15 % в сравнение с първоначалния финансов пакет за тази програма или дейност или за частта от тях, в която Обединеното кралство участва, и или съответстващият таван на многогодишната финансова рамка е бил увеличен, или размерът на външните приходи, посочени в член 714, параграф 5, за целия период на участие е бил увеличен; или
 в)
 Обединеното кралство или субекти от Обединеното кралство са изключени от участие в част от програма или дейност поради надлежно обосновани причини и това изключване се отнася до бюджетни кредити за поети задължения, надвишаващи 10 % от бюджетните кредити за поети задължения в бюджета на Съюза, окончателно приет за година N за тази програма или дейност.
 2. За тази цел Обединеното кралство уведомява Специализирания комитет по участие в програмите на Съюза за своето намерение да прекрати протокол I във връзка със съответната програма или дейност на Съюза най-късно 60


text:
дни след публикуването на изменението или на приетия годишен бюджет, или на изменение към него в Официален вестник на Европейския съюз. Обединеното кралство излага причините, поради които смята, че изменението променя съществено условията за участие. Специализираният комитет по участие в програмите на Съюза заседава в срок от 45 дни от получаването на уведомлението, за да обсъди въпроса.
 3. Освен ако Обединеното кралство не оттегли уведомлението си, прекратяването влиза в сила 45 дни след датата на уведомлението, направено от Обединеното кралство. За целите на настоящия член референтна дата е датата, на която прекратяването влиза в сила.
 4. Считано от референтната дата, Обединеното кралство не се третира като държава, участваща в програмата или дейността на Съюза, засегната от прекратяването, и по-специално Обединеното кралство или субекти от Обединеното кралство вече не са допустими за участие съгласно условията, определени в член 711 и протокол I, по отношение на процедурите за предоставяне на средства от Съюза, които все още не са приключили към тази дата. Процедурата за предоставяне на средства от Съюза се счита за приключена, когато в резултат на тази процедура са поети правни задължения.
 5. Прекратяването не засяга правните задължения, поети преди референтната дата. Настоящото споразумение продължава да се прилага за такива правни задължения.
 6. В случай на прекратяване съгласно настоящия член по отношение на съответните програми или дейности:
 а)
 оперативният принос, покриващ съпътстващите разходи, свързани с вече поети правни задължения, продължава да се дължи до приключването на тези правни задължения или до края на многогодишната финансова рамка, по която е финансирано правното задължение;
 б)
 Съюзът преизчислява оперативния принос за годината, когато настъпва прекратяването, като използва процедурата, описана в член 714, параграф 8, пета алинея, буква а), подточка iii). През следващите години не се прави принос, с изключение на приноса, посочен по буква а) от настоящия член;
 в)
 таксата за участие се коригира в съответствие с корекцията на оперативния принос.
 РАЗДЕЛ 4
 ПРЕГЛЕД НА ИЗПЪЛНЕНИЕТО И УВЕЛИЧЕНИЕ НА ФИНАНСОВИТЕ СРЕДСТВА
 Член 721
 Преглед на изпълнението
 1. По отношение на частите от програмата или дейността на Съюза, за които се прилага коригиращият механизъм, посочен в член 716, се прилага процедура за преглед на изпълнението в съответствие с условията, определени в настоящия член.
 2. Обединеното кралство може да поиска от Специализирания комитет по участие в програмите на Съюза да започне процедура за преглед на изпълнението, когато сумата, изчислена в съответствие с метода, посочен в член 716, параграф 2, е отрицателна и когато тази сума е по-голяма от 12 % от съответните приноси на Обединеното кралство за програмата или дейността, както е коригирана съгласно член 714, параграф 8.
 3. В срок от три месеца от датата на искането, посочено в параграф 2, Специализираният комитет по участие в програмите на Съюза анализира съответните данни, свързани с изпълнението, и приема доклад, в който предлага подходящи мерки за решаване на въпроси, свързани с изпълнението.
 Мерките, посочени в първата алинея, се прилагат за период от дванадесет месеца след приемането на доклада. След прилагането на мерките данните за изпълнението през въпросния период се използват за изчисляване на разликата между първоначалните суми,


text:
дължими по правните задължения, действително поети с Обединеното кралство или субекти от Обединеното кралство през тази календарна година, и съответния оперативен принос, направен от Обединеното кралство за същата година.
 Ако разликата, посочена във втората алинея, е отрицателна и надвишава 16 % от съответния оперативен принос, Обединеното кралство може:
 а)
 да уведоми за намерението си да прекрати своето участие в програмата на Съюза или в част от съответна програма, като даде известие 45 дни преди планираната дата на прекратяване, и може да прекрати участието си в съответствие с член 720, параграфи 3—6; или
 б)
 да поиска от Специализирания комитет по участие в програмите на Съюза да приеме допълнителни мерки за справяне с незадоволителното изпълнение, включително като адаптира участието на Обединеното кралство в съответната програма на Съюза и коригира бъдещите финансови приноси на Обединеното кралство по отношение на тази програма.
 Член 722
 Преглед на увеличението на финансовите средства
 1. Обединеното кралство може да уведоми Специализирания комитет по участие в програмите на Съюза, че възразява срещу размера на своя принос към програма или дейност на Съюза, ако общият размер на бюджетните кредити за поети задължения, посочени в член 714, се увеличава с над 5 % в сравнение с първоначалния финансов пакет за тази програма или дейност на Съюза и или съответстващият таван се увеличава, или се увеличава размерът на външните приходи, посочен в член 714, параграф 5, за целия период на участие.
 2. Уведомлението по параграф 1 от настоящия член се извършва в срок от 60 дни от датата на публикуването на приетия годишен бюджет или на негово изменение в Официален вестник на Европейския съюз. Уведомлението не засяга задължението на Обединеното кралство да плаща своя принос, нито прилагането на корекционния механизъм, посочен в член 714, параграф 8.
 3. Специализираният комитет по участие в програмите на Съюза изготвя доклад и предлага и решава за приемането на целесъобразни мерки в срок от три месеца от датата на уведомлението, посочено в параграф 2 от настоящия член. Тези мерки могат да включват ограничаване на участието на Обединеното кралство и на субекти от Обединеното кралство в определени видове действия или процедури за предоставяне на средства или, когато е целесъобразно, изменение на протокол I. Ограничаването на участието на Обединеното кралство ще се разглежда като изключение за целите на корекционния механизъм, посочен в член 714, параграф 8.
 4. Когато са изпълнени условията, посочени в член 720, параграф 1, буква б), Обединеното кралство може да прекрати участието си в програма или действие на Съюза, посочени в протокол I, в съответствие с член 720, параграфи 2—6.
 ГЛАВА 2
 ДОБРО ФИНАНСОВО УПРАВЛЕНИЕ
 Член 723
 Обхват
 Настоящата глава се прилага по отношение на програмите и дейностите на Съюза и предоставянето на свързани с тях услуги по програмите на Съюза, посочени в протокол I и протокол II – относно достъпа на Обединеното кралство до услуги, установен по някои програми и дейности на Съюза, в които Обединеното кралство не участва (протокол II).
 РАЗДЕЛ 1
 ЗАЩИТА НА ФИНАНСОВИТЕ ИНТЕРЕСИ И СЪБИРАНЕ НА ВЗЕМАНИЯ
 Член 724
 Извършване на дейност за целите на доброто финансово управление
 За целите на


text:
прилагането на настоящата глава органите на Обединеното кралство и на Съюза, посочени в настоящата глава, си сътрудничат тясно съгласно своите съответни законови и подзаконови актове.
 Когато изпълняват задълженията си на територията на Обединеното кралство, представителите и разследващите органи на Съюза действат при спазване на правото на Обединеното кралство.
 Член 725
 Прегледи и одити
 1. Съгласно предвиденото в съответните споразумения или договори за финансиране и в съответствие с приложимите актове на една или повече институции на Съюза, Съюзът има право да извършва технически, научни, финансови или други видове прегледи и одити в помещенията на всяко физическо лице, пребиваващо в Обединеното кралство, или юридическо лице, установено в Обединеното кралство, които получават финансиране от Съюза, както и във всяка трета страна, пребиваваща или установена в Обединеното кралство, която участва в изпълнението на финансиране от Съюза. Тези прегледи и одити могат да се извършват от представители на институциите и органите на Съюза, по-специално на Европейската комисия и Европейската сметна палата, или от други лица, упълномощени от Европейската комисия в съответствие с правото на Съюза.
 2. Представителите на институциите и органите на Съюза, по-специално представителите на Европейската комисия и Европейската сметна палата, както и други лица, упълномощени от Европейската комисия, получават подходящ достъп до обекти, дейности и документи (на електронен или на хартиен носител, или и на двата) и до цялата информация, необходима за извършването на такива прегледи и одити, както е посочено в параграф 1. Този достъп включва правото на получаване на физически или електронни копия и извлечения от всеки документ или от съдържанието на всякакви носители на данни, които се държат от одитираните физически или юридически лица или от одитираната трета страна.
 3. Обединеното кралство не възпрепятства, нито поставя конкретни пречки пред правото на представителите и други лица, посочени в параграф 2, на влизане в Обединеното кралство и на достъп до помещенията на одитираните лица във връзка с изпълнението на техните задължения по настоящия член.
 4. Независимо от спирането или прекратяването на участието на Обединеното кралство в програма или дейност, от спирането на прилагането на част или на всички разпоредби на настоящата част и/или протокол I или от прекратяването на настоящото споразумение, прегледите и одитите могат да се извършват и след датата на влизане в сила на съответното спиране или прекратяване при условията, определени в приложимите актове на една или повече институции на Съюза и съгласно предвиденото в съответните споразумения или договори за финансиране във връзка с правно задължение за изпълнение на бюджета на Съюза, поето от Съюза преди датата на влизане в сила на съответното спиране или прекратяване.
 Член 726
 Борба с нередностите, измамите и други престъпления, засягащи финансовите интереси на Съюза
 1. Европейската комисия и Европейската служба за борба с измамите (OLAF) се оправомощават да провеждат административни разследвания, включително проверки и инспекции на място, на територията на Обединеното кралство. Европейската комисия и OLAF действат в съответствие с актовете на Съюза, уреждащи тези проверки, инспекции и разследвания.
 2. Компетентните органи на Обединеното кралство информират Европейската комисия или OLAF в разумен срок за всеки станал им известен факт или подозрение за нередност, измама